**Vedfelt Instituttet, studiebeskrivelse hold 5, 2016-2019 dokument 1 af 3**

1. Vedfelt Instituttets formål, menneskesyn og værdigrundlag
2. Optagelseskriterier
3. Uddannelsens struktur og indhold
	1. Videnskabeligt udgangspunkt, personlighedsteori og etik
4. Kybernetisk psykoterapi og psykologi
5. Personlighedsmodellen
6. Ressourceorienteret terapi
7. Ubevidst Intelligens
8. Enhedsteori
9. Integration af videnskabeligt begrundede metoder
10. Korte og lange forløb
11. Udvikling af modenhed
12. Etiske regler for udøvelse af psykoterapi
	1. Studiebeskrivelse
	2. Uddannelsens normerede varighed
	3. Forlænget studietid
	4. Samlet timeplan for uddannelsen
	5. Uddannelsens komponenter
	6. Timetal for teoriundervisning
	7. Indholdet i teoriundervisningen
	8. Undervisningen i metoder og praksis
13. Metoder og teknikker, som faciliterer de terapeutiske anvendelsesområder kurserne dækker
14. Kybernetisk psykoterapis anvendelsesområder
15. Undersøgelsesmetoder mm
16. Indikation, kontraindikation. Diagnose og prognose
17. Undervisning i evaluering og rapportering
18. Etik- og værdibegreber i behandling og i kollegiale forhold
	1. Antal timer til egenterapi/selvrefleksion
	2. Antal timer til supervision
	3. Færdighedstræning i at udøve terapi
19. Underviserne
	1. Undervisningsteams
	2. Faste lærere:

Lene Vedfelt, Ole Vedfelt, Torben Hansen, Henriette Løvdal

* 1. Fagspecifikke undervisere:

Chefpsykolog Lars J. Sørensen, Psykolog Kurt Lilleør, Jungiansk psykoanalytiker Misser Berg, Psykolog Ursula Fürstenwald, Psykoterapeut Lianne Ervolder, Psykolog Torunn Schei, Supervisor og forfatter Susanne Bang.

1. Undervisningsformer
	1. Oversigt over undervisningsformer, der anvendes
	2. Pædagogiske principper
	3. Mesterlære / kontekstbaseret læring
	4. To eksempler på gennemgående temaer og progression inden for den pædagogiske model
	5. Engagerede studerende
	6. Fordybelser
	7. Valg af litteratur
2. Eksaminer, prøver evalueringer
3. Eksterne censorer
4. Fysiske faciliteter
5. Intern kvalitetssikring
6. Registrering af de studerende
7. Organisation og ledelse
8. Økonomi og pris på uddannelse
9. Vedfelt Instituttets historie

**(1) Vedfelt Instituttets formål, menneskesyn og værdigrundlag**

Vi ønsker at fremme personlig udvikling og modenhed hos mennesker, der vil arbejde med sig selv og deres relationer til andre. Vi vil inspirere og kvalificere fagligheden hos mennesker, der arbejder med andre mennesker. I forlængelse af dette tilbyder vi en psykoterapeutisk uddannelse.

Vi opfatter mennesket som et grundlæggende socialt individ, hos hvem medmenneskelighed og kærlige egenskaber kan bringes i harmoni med personlighedens velbefindende, egeninteresse og sundhed. Dette menneskesyn underbygger vi med psykoterapiforskning, altruismeforskning og moderne spædbarnsforskning, som ifølge vores opfattelse bekræfter, at mennesket fra fødslen er et selvregulerende og relationelt væsen. Dette danner baggrund for vores faglige etik og en demokratisk undervisning efter moderne pædagogiske principper med engagerede og ansvarlige kursister.

Vi ser den enkelte som et kreativt væsen med skjulte, ubevidste ressourcer, der kan opdyrkes og dermed løfte personen op over tilsyneladende uløselige problemer. Vi arbejder med forskningsbaserede sammenhænge mellem krop, psyke og spiritualitet.

Ressourceorienteret terapi, anerkendende pædagogik og langsigtet personlig udvikling er kernekvaliteter ved Vedfelt Instituttets kurser og uddannelse. Anerkendelse udstrækker sig også til forståelse for det værdifulde i forskellige psykoterapeutiske hovedskolers metoder og en undersøgende videnskabelig holdning til, hvornår og hvordan disse med fordel kan kombineres og integreres med hinanden. I en bredere forstand bringer det os i samklang med virkeligheden i en senmoderne globaliseret verden. Med ovenstående udgangspunkt mener vi, at uddannelsen har et formål, som rækker ud over den enkelte og kan bidrage til en bedre og mindre konfliktfyldt verden.

**(2) Optagelseskriterier**

Som led i at sikre en forsvarlig uddannelse har vi implementeret kvalitets- og evalueringskriterier for psykoterapeutuddannelser, som anbefalet af Dansk Psykoterapeut Forening. Instituttet er på denne baggrund blevet gennemgået af det uafhængige evalueringsinstitut Reflektor uden anmærkninger. Dette gælder ligeledes vores optagelsesprocedure.

At deltagerne er kvalificerede til den 1-årige grundtræning sikres ved indledende vurdering af CV og samtale, samt løbende evalueringer af processen modul for modul. For at sikre et højt niveau optager vi på vore kurser personer, som har livs- og erhvervserfaring samt en substantiel baggrund med individuel egenterapi eller gruppeterapi.

Grundtræningen på 80 timer kan følges op af en 3-årig overbygning på 880 timer (inkl. individuel egenterapi). På overbygningen udføres de bedømmende funktioner af andre lærere end de procesorienterede terapeuter. For deltagere der har fuldført 80 timer i procesgruppe før 2016 gives dispensation for 80 timer.

At deltagerne er kvalificerede til deltagelse i overbygningen sikres ved den indledende vurdering af CV og desuden gennemføres en evaluerende dialog. Denne danner baggrund for instituttets vurdering af ansøgerens eventuelle optagelse.

Se nærmere i supplement II til studiebeskrivelsen vedrørende optagelseskriterier

**(3) Uddannelsens struktur og indhold**

**3a. Videnskabeligt udgangspunkt, personlighedsteori og metoder. Etik**

*1) Kybernetisk psykoterapi og psykologi.* Vores overordnede teori og metode er en kybernetisk psykologi og psykoterapi. Den bygger på en systemisk helhedsfilosofi, et positivt menneskesyn og en integrativ metode. Den psykologiske forståelse tager udgangspunkt i forskning i selvregulerende og selvhelbredende kræfter i personligheden og de helings- og udviklingsmuligheder, der ligger i forholdet mellem mennesker.

 *2) Personlighedsmodellen* er kybernetisk og beskriver menneskets bevidsthed og ubevidsthed som et hensigtsmæssigt og hyperkomplekst informationsnetværk med mange niveauer. De overordnede psykiske niveauer er ofte skjult under den normale bevidstheds overflade, og den kybernetiske psykoterapi anviser veje til at kontakte dem og udnytte deres skjulte potentialer.

*3) Ressourceorienteret terapi.*Vi opfatter og beskriver terapi som kommunikation og samvær på højt niveau. Det positive menneskesyn præger vores teori og metode i alle facetter. Vi anvender og træner ressourceorienteret psykoterapi, anerkendende pædagogik, ikke-voldelig kommunikation samt indsigts- og mindfulness meditationer, som befordrer nærvær, tolerance og selvaccept. Udvikling og helbredelse tager i den kybernetiske psykologi udgangspunkt i stimulering af ressourcer snarere end i at reparere fejl og mangler. Symptomer og forstyrrelser undersøges primært som mestringsstrategier, bag hvilke der gemmer sig meningsfulde forsøg på at optimere personlighedens udvikling og helhed. Konflikter søges løst på højere og mere komplekse niveauer end det niveau, hvorpå problemet udspiller sig.

*4) Ubevidst Intelligens.*Vi forholder os til det ubevidste som et intelligent system, der kan bearbejde langt større informationsmængder end bevidstheden. Den ubevidste intelligens er kreativ, den reagerer konstruktivt på ydre påvirkninger og er aktiv i den psykiske regulering.

*5) Enhedsteori.*Den kybernetiske psykologi er en enhedsteori, som går på tværs af kulturens traditionelle splittelser mellem følelse og intelligens, krop og sjæl, adfærd og oplevelse, individ og omverden, instinkt og ånd, natur og kultur. Den bygger på vores evne til oplevelsesmæssig helhed og har terapeutiske metoder, som omfatter alle oplevelsesmodaliteter: analyse, forståelse og indsigt, såvel om visualisering, dynamisk tegne/maleterapi, kropsterapi, følelsesbearbejdning, psykodramateknikker, drømme og meditation.

*6) Integration af videnskabeligt begrundede metoder.*Det er vores opfattelse, at kendskab til et bredt spektrum af terapeutiske og pædagogiske metoder potentielt øger terapeutens mulighed for at leve sig ind kompleksiteten af klienternes ytringer, så klienten føler sig set, mødt og forstået. Anvendt metodisk og teoretisk funderet kan et sådant kendskab bidrage til at facilitere klientens egen selvregulering og støtte løsning af indre og ydre konflikter. I overensstemmelse med dette integrerer undervisningen viden fra 4 evidensbaserede paradigmer, som alle har dokumenteret psykoterapeutisk effekt: Psykodynamisk / psykoanalytisk - eksistentielt humanistisk - kognitiv/adfærdsterapeutisk - systemisk/ strukturelt.

Arbejdet med ubevidst materiale er ressourceorienteret og bygger på moderne jungiansk psykodynamisk psykologi samt objektrelationsteori. Mindfulness-meditation og teknikker til omstrukturering af drømme og selvdestruktive tanker falder inden for et kognitiv/adfærdsterapeutisk paradigme. Arbejdet med stress og traumatiske oplevelser bygger på moderne stress- og traumeforskning og anvender kontekstbaserede, multimetodiske indfaldsvinkler. De oplevelsesorienterede metoder har primært et eksistentielt humanistisk grundlag. Terapeutiske processer med indsigtsmeditation og fordybet introspektion integrerer østlig filosofi og med en psykodynamisk forståelse. Det relationelle arbejde bygger på psykodynamisk psykoterapi integreret i en systemisk metateori.

I uddannelsen er der et stadigt fokus på læring og diskussion af de enkelte metoder og på hvornår, hvordan og hvorfor metoderne kan integreres med hinanden. Videnskabelige beskrivelser af metoderne og deres mulige integration fremgår af litteraturlisten. Det undervisningsmæssige underlag kan ses i kursusplanerne samt af undervisernes faglige kvalifikationer. Forudsætninger for den kybernetiske psykologis integration af teorier og metoder findes i Ole Vedfelts bøger, tidsskriftsartikler, leksikon- og antologibidrag samt i deres mangfoldige referencer til moderne relevant forskning. Endvidere er der i litteraturlisten talrige henvisninger til litteratur, som både teoretisk, praktisk og evidensbaseret tager stilling til integration af psykoterapeutiske metoder.

*7) Korte og lange forløb.*Den kybernetiske metode arbejder med niveaurelevante redskaber afpasset efter omfanget af de terapeutiske problemer og temaer, som skal bearbejdes. Den kybernetiske psykoterapi har korttidsterapeutiske teknikker til løsning af specifikke problemer og har samtidig teori og metode til at arbejde med mere omfattende og langsigtet personlighedsudvikling, individuation og spiritualitet. Her arbejder vi med lange ubrudte terapeutiske relationer og overførings-/modoverføringsprocesser, som åbner mulighed for heling af bl.a. meget tidlige skader.

*8) Udvikling af modenhed.* I den kybernetiske terapi er terapeutens personlighed et af terapiens vigtigste redskaber, og vi lægger stor vægt på terapeutens selvoplevelse og egenerfaring med personlighedsudviklende processer. De omfattende forandringer og komplekse udviklinger af personligheden, som fører til menneskelig modenhed, er langstrakte processer, som vi ønsker at give tid til at folde sig naturligt ud i samspil med omgivelserne uden pres.

*9) Etiske regler for udøvelse af psykoterapi.* Indlæringen af uddannelsens etiske principper indledes på første kursusdag og udvikles gennem hele uddannelsesforløbet i kommunikationsformer, gruppeetik samt overordnede regler for udøvelse af psykoterapi. Se nærmere under undervisningsformer. En formaliseret beskrivelse af etiske regler for udøvelse af psykoterapi findes på [www.vedfelt.dk](http://www.vedfelt.dk): Studiebeskrivelsen supplement III.

**3b. Studiebeskrivelse.** Uddannelsen har en formaliseret studiebeskrivelse, som er offentlig tilgængelig på [www.vedfelt.dk](http://www.vedfelt.dk), og som blandt andet beskriver Instituttets udmøntning af de regler, der er indeholdt i evaluerings og kvalitetskriterier anbefalet af Dansk Psykoterapeut Forening (kriterium 3 pkt. b).

**3c. Uddannelsens normerede varighed.** Studietiden er normeret til 4 år.

**3d. Forlænget studietid.** Uddannelsen skal som udgangspunkt være afsluttet senest 6 år efter påbegyndelse. Dispensation herfor og dermed forlængelse af uddannelsen kan kun ske ved særlige omstændigheder fx pga. barsel eller sygdom. Dette gælder også ift. at opnå orlov fra uddannelsen.

Får en studerende behov for at forlænge uddannelsestiden fremsendes en mail til instituttet med angivelse af årsag hvorefter der tages stilling fra sag til sag.

**Merit.**  Der gives ikke merit for deltagelse i andre uddannelser.

**3e. Samlet timeplan for uddannelsen**

De faste undervisere og fagspecifikke undervisere er delt op i teams, hvor der så vidt muligt er en adskillelse mellem de processuelle/terapeutiske funktioner og de bedømmende funktioner, så en anerkendende pædagogik og terapi kan folde sig ud sideløbende med de kvalitetssikrende evalueringer. (Nærmere beskrivelse (5) underviserne og (7) undervisningsformer).

***PT-team*** som varetager en kombination af **P**rocesarbejde/selvreflektion/terapi og **T**eoretisk forståelse/færdighedstræning/terapi

***TE-team*** som varetager **T**eori/**E**valuering eksamen mv. Her gennemgås teori og færdighedstræning på avanceret niveau med gruppearbejder og skriftlige opgaver. Fagspecifikke undervisere supplerer undervisningen med særlig ekspertise inden for områder som psykiatri, grænseflader til almen medicin og psykiatri, jungiansk psykologi, individuation og forskning i tidligt forsvar, kognitiv terapi, traumer og krisehjælp, samt særligt udsatte klientgrupper.

***SUP-team.*** Supervisionsteam, som varetager gruppesupervision af studerendes arbejde med studieklienter ud fra anerkendende pædagogik.

***Opgavevejledning individuelt og i små grupper*** varetages af TE-team

***Individuel supervision med evaluerende funktion*** varetages af TE-team

**Timetal på uddannelsen – en oversigt**

|  |
| --- |
| Timetal pr. år, Vedfelt uddannelsen |
|  |  |  | 2016 | 2017 | 2018 | 2019 | i alt |
| Teori, metode/Færdighed – PT-team |  |  | 48 | 96 | 48 | 48 | 240 |
| Teori, metode/Færdighed – TE-team |  |  |  | 80 | 80 | 80 | 240 |
|  |  |  |  |  |  |  |  |
| Individuel opgavevejledning – TE-team |  |  |  | 3 | 3 | 3 | 9 |
|  |  |  |  |  |
| **Teori, metode/færdighedstræning i alt (Norm: 450) 489** |
| Egenterapi i gruppe |  |  | 32 | 64 | 32 | 32 |  160 |
| Egenterapi i alt 210 |
| Supervision i gruppe – SUP-team |  |  |  | 80 | 80 | 80 | 240 |
| Individuel supervision/evaluering TE-team |  |  |  | 5 | 5 | 5 | 15 |
| Supervision i alt | **(Norm: 200 ) 255** |
|  |
| Samlet timetal på uddannelsen | **(Norm 800) 954** |
|  |  |
|  |  |
|  |

Timetal fremgår af kursusbeviser, diplomer og eksamensbevis.

**3f. Uddannelsen indeholder:** 1)Teori og metode 2) Egenterapi/selvreflektion 3) Supervision 4) Færdighedstræning i at udøver terapi/praksiserfaring

**3g.** **Timetal for teoriundervisning:** 489 timer

**3h. Indholdet i teoriundervisningen:** Indholdet af den teoretiske undervisning skal ses i sammenhæng med i) undervisningsformer, ii) studieplaner og iii) litteraturliste.

Ad. i) De fleste teoretiske fag tages op på flere tidspunkter i vekslende sammenhænge og på forskellige niveauer. Der er fag, som vægtes højere end andre og derfor går gennem hele uddannelsen (fx etik og kommunikation), mens andre introduceres af specialiserede lærere på færre, afgrænsede moduler (fx psykiatriske temaer).

Ad ii) Fagenes placering på modulerne fremgår af studiebeskrivelsen suppl. I undervisningsplaner.

Ad iii) Litteraturlisten er delt op, så den matcher de nedennævnte fag. (Dette begrundes nærmere under beskrivelsen af undervisningsformer).

I undervisningen i teori indgår blandt andet:

* Kybernetisk psykoterapis historie og udvikling
* Psykoterapibegrebets historie og udvikling
* Kybernetisk psykoterapi og psykologi og dens placering i forhold til andre skoler
* Kybernetisk netværksteori som overordnet paradigme for personlighedsteori og psykoterapeutisk forståelse
* Psykoterapeutisk videnskabsteori og forskning i psykoterapieffektivitet
* Metodik og empiri fra psykoterapiforskningen, herunder om evidensbaserede psykoterapimetoder
* Metodelære med særligt henblik på integreret psykoterapi, herunder hovedskoler inden for den dynamiske psykologi
* Bevidst og ubevidst kommunikation
* Den terapeutiske relation
* Personlighedens dynamik og udvikling
* Personlighedsforstyrrelser, traumatologi og stresshåndtering
* Psykopatologi: diagnose, prognose, behandling
* Kendskab til psykiatriske diagnoser, prognose, behandling
* Drømmefortolkning og terapeutisk drømmebearbejdelse
* Dynamisk tegneterapi
* Kroppen i psykoterapi
* Psykosomatik
* Psykodrama
* Bevidsthedstilstandenes psykologi, herunder mindfulness, psykodynamiske og indsigtsmeditationer.
* Gruppeprocessers dynamik
* Psykologi og spiritualitet
* Evaluering af klienter og rapportering
* Psykoterapeutisk etik

**3i. Undervisningen i metoder og praksis**

*1)**På kurserne gennemgås metoder og teknikker, som er relevante for de terapeutiske anvendelsesområder, som uddannelsen dækker (se nedenfor samt studiebeskrivelsen suppl. I pkt. 4: oversigt over teknikker og metoder).*

*2) Kybernetisk psykoterapis anvendelsesområder*

Kybernetisk psykoterapi har med sit mangesidige og syntetiserende teori- og metodegrundlag et bredspektret anvendelsesområde: Vi arbejder med optimering af uudnyttede ressourcer og kompetencer, med individuation, kreativitet, kærlighed, mandlighed-kvindelighed, relationer, forandring ved aldersbestemte livsvendinger, samt oplevelse af mening og andre eksistentielle temaer. Vi behandler blandt andet arbejdsrelaterede udfordringer, parforholdsproblemer, sorg og kriser, selvværdsproblemer, stress og traumer, smerte og psykosomatik samt lette til middelsvære, depressioner. Vi behandler ikke psykiatriske lidelser, men undervisningen har fokus på kendskab til psykiatriske diagnoser og på at kunne forholde sig til og henvise psykiske grænsetilfælde. Der kan i sådanne tilfælde ydes støtteterapi, forudsat at personen har etableret et forsvarligt lægeligt-psykiatrisk sikkerhedsnet.

Bag de umiddelbare gener, som fører mennesker i terapi, ligger efter vor mening ofte en drift imod en mere langsigtet og dybtgående personlighedsudvikling, som gør livet rigere og mere meningsfuldt. En alsidig menneskeforståelse og flerdimensionel metode øger efter vores opfattelse muligheden for, at terapeuten anvender netop den terapi, som passer bedst til den enkelte klients behov.

*3) Undersøgelsesmetoder mm:* Evaluering af terapeutiske processer ud fra det teoretiske og metodiske grundlag. Metoden er fænomenologisk og inddrager analyse af overføring/modoverføring, kropssprog, klienttegninger; drømmeanalyse, evaluering af klienters subjektive rapporter. Evaluering ud fra Jungiansk typologitest. Assesment i forhold til OCD-10 diagnoser mm.

*4) Indikation, kontraindikation. Diagnose og prognose.* I bred forstand indebærer enhver terapeutisk intervention en overvejelse om indikation kontraindikation i forhold til klientens situation og omfatter således de ovenfor nævnte undersøgelsesmetoder. I snævrere forstand gennemgås diagnose og prognose i relation til typologi, personlighedsforstyrrelser, chok og traumer samt psykiatriske lidelser og ved undervisning i sondring mellem psykosomatik og almen medicinske sygdomme. Disse temaer gennemgås i grundtræning og supervision og udbygges på overbygningen af fagspecifikke undervisere med særlig ekspertise. (se Studiebeskrivelse Suppl. I: kursusplan)

*5) Undervisning i evaluering og rapportering.* Teoretisk gennemgang vedr. journaloptagelse og kontinuationer sker ved begyndelsen af overbygningen. Praktisk færdighed i dette finder sted i supervisionsgrupperne og i særlig grad i den individuelle supervision med TE-teamet

*6) Etik- og værdibegreber i behandling og i kollegiale forhold* gennemgås i overensstemmelse med værdigrundlaget og de pædagogiske principper og bliver beskrevet i forbindelse med undervisningsformer samt i Instituttets etikregler studiebeskrivelsen suppl. III.

**3j. Antal timer til egenterapi/selvrefleksion***.* Den studerende har 210 timer til egenterapi/selvrefleksion i gruppe, individuelt eller en kombination heraf under uddannelsen. Timetallet fremgår af årligt kursusbevis for procesgrupper samt af diplom ved afsluttet uddannelse.

**3k. Antal timer til supervision:**255 timer.

**3l. Færdighedstræning i at udøve terapi** foregår med PT-team og TE-team under vejledning af undervisere med relevant uddannelse og praksiserfaring. Færdighedstræningen foregår efter manualer. Manualerne bliver uddelt på de relevante kursusmoduler i forbindelse med træningen. Der er lærerdemonstration/forklaring af den pågældende øvelse, dens teoretiske grundlag og relevant litteratur. Øvelsen udføres af de studerende under supervision, efterreflekteres af de studerende parvis eller i mindre grupper og drøftes og evalueres i større gruppe med lærerne. Øvelserne udføres på forskellige færdighedsniveauer efter den pædagogiske trinmodel, som er beskrevet under undervisningsformer og indarbejdet i undervisningsplanerne. Der er en løbende kontakt mellem de tre undervisningsteams med udveksling af erfaringer og opsamling af evalueringer. Øvelserne på overbygningen er alle videreudviklinger af øvelserne på grundtræningen. I kursusplanen for overbygningen er færdighedstræning (Tft) markeret ved eksempelvis: ”Samtalemetoder forsat”, ”Procesorienteret drømmearbejde fortsat”, ”Øvelser med stressbearbejdning fortsat” osv.

(Se mere under undervisningsformer og supplement I: undervisningsplaner)

**(4) Underviserne**

**4a.** Instituttet har en lærerstab på 4 faste undervisere samt 7 fagspecifikke undervisere, som alle både har indgående kendskab til kybernetisk psykoterapi og en specialviden, som kompletterer uddannelsen. Vi prioriterer et menneskeligt samspil, som danner en tryg ramme, indenfor hvilken den enkelte kursist og studerende kan føle sig set og genkendt. Korte forbindelseslinjer gør det muligt hele tiden at koordinere undervisningen i forhold til såvel generelle principper som særlige behov hos den enkelte eller gruppen. Det bidrager endvidere til en fleksibilitet, som gør det muligt at være på forkant med de seneste forskningsresultater og psykoterapeutiske erfaringer, så de løbende kan indføres i undervisningen på en sammenhængende måde. Undervisere er som nævnt delt op i teams med henblik på adskillelse mellem de processuelle/terapeutiske funktioner og de bedømmende funktioner.

***PT-team:*** Proces/terapi/Teori /færdighedstræning: Lene Vedfelt, Ole Vedfelt.

***TE-team:*** Teori/Evaluering eksamen. Torben Hansen og Henriette Løvdal samt fagspecifikke undervisere.

**SUP-team:** Supervision. Lene Vedfelt, Ole Vedfelt, Torben Hansen og Henriette Løvdal. Gruppesupervision af studieklienter.

**Opgavevejledning** individuelt og i små grupper: Torben Hansen, Henrik Hass.

**Individuel supervision/ evaluering:** Torben Hansen, Anders Vogt, Kirstine Ørts Thingstrup.

**4b. Faste Lærere**

**Lene Vedfelt.** *Proces/teori- team og supervision.*

Lene har sammen med Ole Vedfelt udviklet den kybernetiske psykologi. Oprindeligt er hun uddannet pædagog med praksis som børnehaveleder. Psykoterapeutisk udgangspunkt i kriserådgivning, strukturel familieterapi, psykodrama, bioenergi og helhedsterapi. Jungiansk analyse v. Åse Måløe, tidl. formand for Jung Instituttet København og Hans Dieckmann, formand for International Association f. Analytical Psychology. Efteruddannelse i kropspsykoterapi (Boadella Biosynthese 4 år), meditation (Bob Moore 15 år), objektrelationer, inquiry og meditation (Bente Dessau individuelt og diamond approach træning i grupper 7år) Supervisoruddannelse hos Susanne Bang. Certificeret Imago Relation Therapist. Mangeårig psykoterapeutisk praksis individuelt og med grupper. Gensidig supervisions- og træningsgruppe med bl.a. Susanne Bang, Lis Høhne og Ole Vedfelt. Medlem af Psykoterapeutforeningen og Imago Relationsship Institute New York.

**Ole Vedfelt.** *Proces/teoriteam og supervision.*

Sundhedsvidenskabelig uddannelse: Cand. Odont. Jus. pract. Terapeutisk grunduddannelse som jungiansk psykoanalytiker i København og Zürich (8 år). Optaget i The international Association for Analytical Psychology. Omfattende videreuddannelser i bl.a. gestaltterapi (Elise Frigast 2 år), psykodrama (Vogelsang fra Jung Institut Zürich 3år), kropspsykoterapi (David Boadellas Biosynthese 4 år) og meditation (Bob Moore 15 år), samt en lang række andre faglige àjourføringer, herunder supervision af supervison. Gensidig supervisions- og træningsgruppe med bl.a. Susanne Bang, Lis Høhne og Lene Vedfelt. Mangeårig psykoterapeutisk praksis individuelt og med grupper. Kursus- og foredragsvirksomhed i Danmark og udland. Forfatter til internationalt publicerede bøger som ”Det kvindelige i manden” (1985), ”Drømmenes dimensioner” (1989, 2007), ”Bevidsthed” (1996), ”Ubevidst intelligens” (2000, 2002), ”Manden og hans indre Kvinder”, samt talrige videnskabelige artikler, leksikon- og antologibidrag. Medvirket ved opbygning af flere psykoterapeutiske uddannelser, deltaget i styringsgrupper for terapeutiske forskningsprojekter samt Advisory Boards for internationale tidsskrifter. Div. projekter støttet af humanistisk forskningsråd. Godkendt som supervisor, underviser og terapeut på Dansk Psykologforenings videregående uddannelser i Psykoterapi. Medlem af Dansk Psykoterapeutforening.

**Torben Hansen.** *Teori og evalueringsteam og supervision.*

Torben har undervist på Vedfelt Instituttet siden 2008 og er nu uddannelsesleder. Han har en masteruddannelse i kybernetisk psykoterapi og psykologi fra Vedfelt Instituttet afsluttet i 2004 og har i øvrigt modtaget undervisning fra instituttet siden 1996. Afsluttende speciale på Vedfelt Instituttet i ”Stress og Kybernetisk psykologi” Godkendt af Psykoterapeutforeningen. Postgraduat supervisionsuddannelse fra Vedfelt Instituttet. Han har en 3-årig mindfulness og meditationsformidleruddannelse fra Skolen for Anvendt Meditation. Desuden har han modtaget undervisning i meditation af dr.phil. Jes Bertelsen siden 1995. I 2014 redigerede og bidrog han til antologien: ”Det ubevidstes potentiale - kybernetisk psykologi i anvendelse”. Han har arbejdet praktisk med klienter i mere end 20 år. Er tillige Qi Gong instruktør. Han underviser i mindfulness-meditation og har stor erfaring med voksenundervisning og personaletræning bl.a. på højskoler samt på en lang række virksomheder og institutioner. Kropsterapeutisk uddannelse fra Nordslyscentret, Silkeborg. Supervisionstræning fra Center for Integrativ træning. Desuden formidleruddannelse fra VPC København og linjefag i religion.

**Henriette Løvdal.** *Teori og evalueringsteam og supervision.*

Henriette er cand.mag. i litteraturvidenskab med tilvalg fra filosofi fra Københavns Universitet. Certificeret psykoterapeut fra Vedfeltinstituttet med speciale om arketyper og symbolbrug i psykoterapi. Har siden haft egen praksis og fået en bred erfaring med almindelige problemstillinger som angst, depression, livskriser og stress. Er desuden tilknyttet en specialklasse på en folkeskole.

Henriette har i 2013 og 2014 gennemført grunduddannelse i hypnose ved Psykologfagligt Selskab for Klinisk Hypnose. Har igennem 15 år praktiseret meditation efter Bob Moores metode.

**4c. Fagspecifikke undervisere**

**Misser Berg.** *Underviser i temaer fra Jungiansk psykologi.*

Arkitekt M.A.A. Jungiansk Analytiker IAAP. Medlem af Selskabet for Analytisk Psykologi, Danmark, samt af Psykoterapeutforeningen og Dansk Selskab for Psykoanalytisk Psykoterapi. Misser har en omfattende uddannelse i analytisk psykogi i ved Jung Instituttet København og London. Terapeutisk praksis med individuel terapi / jungiansk analyse.

Underviser på Jung Instituttet og i Jungforeningen. Spiller en vigtig rolle for organisering og kvalitetssikring af den jungianske uddannelse i Danmark. Engageret i den internationale organisation af analytisk psykologi og flittig deltager i efteruddannelser og internationale kongresser inden for sit fagområde. Forestod IAAP kongressen i København 2013. Videnskabelige artikler og foredrag om bl.a. drømmematrix og kvindelig psykologi.

**Lars J. Sørensen**. Underviser i grænseflader til psykiatri og psykopatologi.

Chefpsykolog og specialist og supervisor i psykoterapi. Han har siden 1979 været chef på Amtshospitalet i Nykøbing Sjælland.

Lars har blandt meget andet arbejdet med psykoseterapi ved meget vanskelige patienter på den retspsykiatriske, landsdækkende Sikringsafdeling. Han har desuden gennem mange år haft privat praksis og har været underviser og træner ved uddannelse af psykoterapeuter siden 1982.

Lars er endvidere forfatter til flere bøger bl.a. ”Særhed, Særpræg, Sygdom” og ”Smertegrænsen”.

**Torunn Schei**. Empati og psykoterapi. Emotioner, seksualitet og psykoterapi.

Torunn er uddannet psykolog fra Århus Universitet, og er autoriseret af Psykolognævnet.

Hun har en psykoterapeutuddannelse fra Center for Selvudvikling ved Jens Enemark og en 3-årig kropsterapeutisk uddannelse fra [Nordlys Centeret](http://www.nordlys.dk/) i Silkeborg. Hun har beskæftiget sig indgående med meditation og selvudvikling i mange år især gennem omfattende træning bl.a. hos Dr. Phil [Jes Bertelsen](http://www.vaekstcenteret.dk/?JES_BERTELSEN/).

**Susanne Bang.** Supervision og intern kvalitetssikring.

Susanne er oprindelig uddannet som socialrådgiver fra Den Sociale Højskole i København i 1968. Har i begyndelses af 80’erne uddannet sig som bioenergetisk psykoterapeut fra Bioenergetic Institute (NY). Hun har taget uddannelsen hos David Boadella og har hentet inspiration fra en lang række kurser hos bl.a. [Albert Pesso](http://www.pbsp.com/), [Peter Levine](http://www.traumahealing.com/) m.fl.. Certificeret Imago Relations Terapeut fra 2004. Gennem årene har hun superviseret og undervist rundt i landet, men også i England, Norge, Sverige og Bosnien/Kroatien. Forfatter til flere bøger bl.a. ”Ramt, rørt og rystet” Medlem af [Dansk Psykoterapeutforening](http://www.psykoterapeutforeningen.dk/)

**Lianne Ervolder**. Tidlige relationer og tilknytningsteori.

Lianne er Exam. Pæd. fra Danmarks lærerhøjskole. Hun har en psykoterapeutisk 3½-årig kropsterapeutisk uddannelse i eksistentiel bioenergetik. Masteruddannelse i kybernetisk psykoterapi og psykologi fra Vedfelt Instituttet. Postgraduat supervisionsuddannelse fra Vedfelt Instituttet. 2-årigt forløb i traumehealing med udgangspunkt i Peter Levines Somatic Experiencing. Certificeret stresscoach. Medlem af Psykoterapeutforeningen. Mange års erfaring med kurser i ledelse og konfliktløsning, samt supervision af psykoterapi og af socialpædagogisk arbejde med børn og unge.

**Kurt Lillør.** *Supplerende underviser i kognitiv terapi.*

Kurt er autoriseret psykolog. Fuldtidspraksis i Holstebro med samarbejde med psykiatrien. Arbejder med systemisk og kognitiv terapi, gruppeterapi og supervision, og behandler bl.a. angst, fobi, depression, stress, udbrændthed, sorg, akut krise og eksistentielle kriser. Har været ansat i Pædagogisk Psykologisk Rådgivning Skive under Lars Tolsgaard. Mangeårig træning og supervision af kybernetisk psykoterapi ved Ole Vedfelt. Uddannelser i kognitiv terapi og supervision, mindfulness baseret kognitiv terapi og traumatologi.

**Henrik Hass.** Opgavevejledning.

Henriker psykoterapeut fra Vedfelt Instituttet samt BA i religionsvidenskab og filosofi. Han er privatpraktiserende psykoterapeut med klinik i Lyngby og København. Har tidligere været behandler og underviser på en specialskole. I en årrække var Henrik professionel klatrer. Henrik læser i disse år filosofi med linje i fænomenologi og bevidsthedsstudier på Københavns Universitet.

**Anders Vogt.** Individuel supervision

Anders er cand.comm. fra Roskilde Universitet og uddannet psykoterapeut fra Vedfelt Instituttet. Sideløbende med sin terapeutpraksis, har han i mange år arbejdet med brugervenlighed og grænseflade i it-branchen.

**Kirstine Ørts Thingstrup.** Individuel supervision

Kirstine er uddannet psykoterapeut fra Vedfelt Instituttet og har gennem mange år haft egen praksis. Hun er medlem af Dansk Psykoterapeut Forening. Oprindelig er hun uddannet sygeplejeske og sundhedsplejerske. I forbindelse med sit arbejde med udsatte familier og senere som psykoterapeut har hun løbende suppleret sine uddannelser med kurser inden for krisebehandling, kommunikation og den svære samtale, samt i meditation og kropsbevidsthed.

**(5) Undervisningsformer**

**5a. Oversigt over undervisningsformer, der anvendes:** Forelæsninger - Vejledte gruppearbejder og opgaveskrivning - Individuel opgavevejledning - Gruppeterapi, mesterlære - Individuel terapi, mesterlære - Individuel supervision/evaluering – Introspektion og fordybelse - Kropsøvelser -Supralæring - Færdighedstræning - Instruktion af færdighedstræning - Supervision af færdighedstræning - Gruppesupervision af cases - Individuel evaluerende supervision af cases.

**5b. Pædagogiske principper.** Undervisningen vil engagere de studerende og give dem en oplevelse af at udfolde kreativitet og deltage i udvikling af viden, som er personlig og kollektivt vedkommende. De fremlagte undervisningsplaner er ikke fastlåsende strukturer, men rammer om dynamiske processer og en levende pædagogik. De er til løbende diskussion under hensyntagen til de studerendes ressourcer, læringsbehov og ny viden inden for det faglige felt. Der anvendes avancerede pædagogiske principper, som er i overensstemmelse med den kybernetiske netværksteori. Undervisningsplanerne på de enkelte moduler har potentielt forgreninger til alle de øvrige kursustemaer, så indholdet tilsammen danner en ”mindmap”, hvis netværk væves tættere og tættere.

Den studerende præsenteres tidligt for et overblik over teorien og metoden og stiger med denne helhedsviden gradvist fra det ene niveau til det næste. De vigtigste temaer er gennemgående og væves i uddannelsesforløbet tættere ind i netværket af viden. Efter en pædagogisk model af H. Dreyfuss opererer vi med en progression fra begynderniveau til avanceret begynder, kompetent udøver og kyndig udøver.

**5c. Mesterlære/kontekstbaseret læring.** Centralt i såvel personlighedsteori som terapi og pædagogik er mesterlærebegrebet, forstået som en helhedsorienteret, kontekstbaseret praksislæring. Med udgangspunkt i moderne spædbarnsforskning og forskning i tavs viden antager vi, at vor mest grundlæggende menneskekundskab samt vore følelsesmæssige og sociale kompetencer er erhvervet ved praksislæring allerede i den tidlige barndom i samspil med de nærmeste omsorgspersoner og er både sansemæssige, følelsesmæssige, forståelsesmæssige, og intuitivt syntetiserende. Disse læringsformer bygges der videre på, idet undervisningen inddrager læring på alle oplevelsesmodaliteter og begrunder det ud fra en grundigt beskrevet teori om ubevidst intelligens. Mesterlære danner i særdeleshed grundlag for undervisningen i proces/teori grupperne, hvor teori og metode er integreret med praksislæring og ”supralæring” på alle oplevelsesmodaliteter.

**5d. To eksempler på gennemgående temaer og progression inden for den pædagogiske model.**

Undervisningen har en række temaer, som er gennemgående under hele uddannelsen. Det betyder, at det samme tema kan bringes op mange gange i forskellige sammenhænge, og at progression viser sig i forhold til den lige nævnte pædagogiske trinmodel. Prototyper på gennemgående temaer med progression inden for den pædagogiske model vil nedenfor eksemplificeres med temaerne etik og terapeutisk kommunikation.

***Etik som eksempel på læringsprogression***

*Proces/teori-team:* Etiske principper for gruppesamspillet introduceres eksplicit på første kursusmodul og bliver på følgende moduler implementeret og forklaret i forhold til den grundlæggende teori. Kendskab til terapirelevant etik videreudvikles trinvist ved terapeutiske demonstrationsarbejder, ved studerendes måde at lave øvelser med hinanden i forbindelse med terapeutiske interventioner på alle trin, ved overføring modoverføring osv. Etiktemaet optræder endvidere i en række spontane situationer, hvor der bliver sat tid af til at analysere og belyse etiske aspekter, så de studerende lærer at håndtere kontekstbaseret viden i forhold til den overordnede teori.

*Teori/evalueringsteamet* gennemgår på overbygningens første modul Instituttets formelle etikregler på baggrund af de studerendes erhvervede erfarings- og teoriniveau. Etik indgår senere i undervisningen i grænseflader til almen medicin samt i forbindelse med undervisning i personlighedsforstyrrelser, traumer og psykiatriske lidelser, psykologi og religion osv. videre gennemarbejdes de etiske temaer i supervisionen. Ved uddannelsens afslutning har den studerende på et kyndigt niveau et helhedsbillede af, hvordan etiske temaer og dilemmaer forgrener sig i alle aspekter af terapien.

***Den terapeutiske kommunikation som eksempel på læringsprogression***

Kommunikationsmetoder gennemgås ved grundtræning på begynder- og avanceret begynderniveau og videreudvikles på overbygningen på niveauerne *kompetent* udøver og *kyndig* udøver. Hvor kursusplanerne viser gentagne temaer skal det ses i relation til progression på de pædagogiske niveauer. Eksempler på samtalemetoder er:

*Imago dialogteknik 1*: Spejling, Resume

*Imago dialogteknik 2*: Validering, Empati

*Varianter af anerkendende samtale:* Den værdsættende samtale - Ressourcefokus - Verbalt støttende - Nonverbal støttende.

*Den åbne samtale* - Aktiv lytning - Udforskende, sokratisk dialog – Tavshedens dynamik, pausens betydning

*Metakommunikation/suprakommunikation:* fx overføring modoverføring, nonverbale/supramodale kontaktformer.

*Den guidende samtale* i forhold til forskellige terapeutiske metoder eks: Kropssansning, Introspektion, Aktiv imagination, osv. sv.t oplevelsesorienterede metoder

*Den coachende samtale:* Supervisionssamtalen. Supervisionsmetoder.

*Graduering af samtaleniveau og metode* i forhold til den terapeutiske kontekst dvs en træning i hvornår og hvordan de forskellige teknikker er relevante.

**5e. Engagerede studerende.** Overordnet bygger undervisningen på medansvar, engagement og bidrag fra de studerende. De studerende skal være i besiddelse af tidssvarende PC-udstyr med adgang til Internettet og bliver i uddannelsen gjort fortrolige med relevant informationssøgning på Internettet og i litteraturen. De studerende tager del i løbende evalueringer og er aktive med referater af disse. På studiet er der løbende opgaveskrivning, hvor de studerende engagerer sig i de medstuderendes opgaver, som således bliver en del af den teoretiske viden. De nærmere retningslinjer for de studerendes bidrag udarbejdes af et kvalitetssikringsudvalg (se intern kvalitetssikring).

**5f. Fordybelser.** På alle moduler arbejdes med meditationer/fordybelser i relation til kursets tema

som beskrevet i Studiebeskrivelsen supplement I: Undervisningsplaner

**5g. Valg af litteratur** til studiet er integreret med de overordnede undervisningsprincipper og værdigrundlaget. Se indledning til litteraturlisten.

**(6) Eksaminer prøver, evalueringer**

**a)** Uddannelsen har 6 eksaminer/prøver i studieforløbet samt en afsluttende eksamen, og der er en løbende evaluering af de studerendes udvikling.

1. år på overbygningen har 2 eksaminer, som begge er internt bedømt. De studerende laver en skriftlig teoretisk opgave i små grupper hvis krav er beskrevet i opgavevejledninger. Endvidere en praktisk eksamen med deres studieklient, og TE-teamet som eksaminatorer

2. år på overbygningen har 2 eksaminer, hvoraf 1 med ekstern censor. De studerende laver en skriftlig teoretisk opgave i grupper hvis krav er beskrevet i opgavevejledningen. Endvidere er der praktisk eksamen med deres studieklient, og TE-teamet som eksaminatorer, samt med en ekstern censor.

3. år på overbygningen har 2 afsluttende eksaminer som er teoretisk og praktisk/klinisk, og som begge er eksternt censorbedømt

**b)** Der udarbejdes en årlig bedømmelse af de studerendes terapeutiske kompetencer, som vejleder og rådgiver den studerende om kvaliteter, færdigheder og arbejdspunkter.

**c)** Antal, former og formål med eksaminerne samt bedømmelsen af de terapeutiske kompetencer fremgå af studiebeskrivelsen.

Eksaminerne har til formål at evaluere den teoretiske viden og de praktiske færdigheder, som ligger i uddannelsens formål og indhold, og som er beskrevet i studievejledningen.

De skriftlige teoretiske prøver skal skærpe de studerendes evne til teoretisk refleksion over det terapeutiske arbejde og deres evne til at formulere sig i det faglige fællesskab.

De praktiske eksaminer tilsigter at bedømme og bevidstgøre de studerendes praktiske færdigheder.

**d)** Eksamensformerne er begrundede og i overensstemmelse med formålet for uddannelsen.

**e)** 1/2 af eksaminerne er eksternt bedømte.

**f)** Den afsluttende eksamen på overbygningens 3 år tester i hvilken grad, den studerende har nået målet i uddannelsen både teoretisk og praktisk/klinisk. Eksamen består i bedømmelse af en caserapport over en studieklient, samt et teoretisk speciale. Begge prøver er bedømt af en ekstern censor efter den til enhver tid gældende officielle karakterskala. Kravene fremgår af opgave vejledninger.

**Evalueringer**

I procesgrupperne er der løbende evalueringer af terapeutiske arbejder og færdighedstræning samt for hvert modul en mundtlig evaluering af forløbet. Hvert år udstedes et kursusbevis, for tilfredsstillende udført kursus. Ved optagelse på overbygningen foretages en evaluering som beskrevet under optagelseskriterier.

På overbygningen er der løbende evaluering, selvevaluering og gruppeevaluering, som de studerende tager referater af. Disse godkendes af lærerne med korrektioner og kommentarer og danner samlet grundlaget for den årlige evaluering af den studerende. Evalueringerne samles af evalueringskoordinator og gennemgås ved Vedfelt Instituttets læremøder.

De individuelle supervisionstimer fordeles jævnt over året og ligger imellem supervisionsgruppeforløb. De obligatoriske evalueringer af supervisionen foretaget af Teori/evalueringsteamet har et både undervisende og evaluerende sigte Den studerende skal have 2 studieklienter, som følges i 2 år med minimum 30 timer årligt for hver klient.

**(7) Eksterne censorer**

Censorerne er uddannede i Kybernetisk psykologi og psykoterapi og har skrevet postgraduate opgaver og/eller specialer inden for dette område. De har alle uddannelser fra Vedfelt Instituttet og er medlemmer af Psykoterapeutforeningen eller er psykologer, som er specialistgodkendt af Dansk Psykologforening med Kybernetisk psykologi og psykoterapi som hovedfag. Alle har censorerfaring, undervisningserfaring og erfaring fra mange års terapeutisk praksis. De eksterne censorer er, psykoterapeut Aase Ekstein, psykolog Annette Groot, psykoterapeut og sociolog Lisa Dahlager og psykolog Karin Dons.

**(8) Fysiske faciliteter**

Undervisning afholdes dels på Vedfelt Instituttet i Gadevang, Hillerød og dels på Horsensgade 18, Østerbro København. Der er gode offentlige transportmuligheder.

Vedfelt Instituttet, Gribskovvænget 29, Gadevang, 3400 Hillerød, har kontor, administrativ enhed og plads til kurser med gruppestørrelser på op til 18 personer. Her holdes alle lærermøder, kursus rådsmøder og kvalitetssikringsseminarer for lærere. Der kan være kurser for grupper samt individuel teori og supervision.

**(9) Intern kvalitetssikring**

Vedfelt Instituttets har en fortløbende intern kvalitetssikringsordning, som blandt andet består i:

a) En periodisk opsamling, evaluering og videreudvikling af uddannelsen, herunder en evaluering af, hvorvidt der er overensstemmelse mellem kursusplan og eksamenspraksis.

b) En fortløbende intern kvalitetssikringsordning, der sikrer opdatering af uddannelsens indhold, sker ved systematisk kontakt og tilbagemelding fra relevante fagmiljøer.

c) De uafhængige eksterne censorer medvirker ved kvalitetssikringen.

Disse krav opfyldes på følgende måde:

Der er en tæt kontakt mellem uddannelsesorganisator og samtlige lærere bestående i møder med relevante lærergrupper og korrespondancer, hvor undervisningsplaner drøftes og koordineres. Overordnet finder drøftelser sted på regelmæssige lærermøder.

Eksterne censorer vurderer sammenhængen mellem uddannelsens indhold og undervisningsformer samt valg af litteratur i forhold til eksamen. Dette gøres ved indbyrdes kontakt og ved udfyldning af et evalueringsskema.

Efter afsluttende eksamen evalueres opgavevejledninger i forhold til eksamensopgaverne og bedømmelserne af dem. Dette sker på et seminar med de faste lærere ledet af læge, psykoterapeut og forskningsbibliotekar Johan Wallin med henblik på mulig forbedring af opgavevejledningerne.

Kvalitetssikring og intern supervision i forhold til grænseflader til psykiatri sker i samråd med overlæge Lars Ryde Pedersen.

For at kvalificerer både individuel og gruppe supervision er psykoterapeut, socialrådgiver og forfatter Susanne Bang tilknyttet instituttet som konsulent på disse områder.

Som led i kvalitetssikringsordningen og kontakt til fagligt netværk modtager de faste lærere de fagspecifikke læreres undervisning på de givne undervisningsdatoer. Endvidere er der intern supervision og information for faste lærere om udviklinger inden for området.

Uddannelsesleder og uddannelsesorganisator trækker på ekstern ekspertise inden for organisationspsykologi gennem samtaler om Instituttets ledelse.

Tilbagemelding fra faglige miljøer fås endvidere gennem fremlæggelse af relevante teorier og metoder i kompetente psykoterapeutiske selskaber og ved konferencer i fagmiljøer samt ved publikation af bøger og videnskabelige artikler, som får peer-review og/eller anmeldes i ansete fagtidsskrifter.

Eleverne evaluerer løbende undervisningen. Evalueringerne præsenteres til diskussion på lærermøder og på mindst ét årligt kursusrådsmøde.

Der er ankemulighed vedrørende bedømmelser af eksamensopgaver: Hvis en studerende mener, at en opgave er fejlbedømt, kan den indklages for Instituttets uddannelsesorganisator, som videregiver opgaven samt eksaminator- og censorbedømmelser til opgavekvalitetssikringskonsulenten, p.t. Johan Wallin. Hvis konsulenten bedømmer opgaven med en afvigelse på mere end to trin på den anvendte karakterskala (p.t. 12-skalaen), kan karakteren ændres efter samråd med den uddannelsesansvarlige. Herefter bliver kvalitetssikringskonsulentens karakteren i opad- eller nedadgående retning gældende. Ved indsendelse af anken erlægges et depositum på 2000 kr. til opgavekonsulenten. Hvis eleven får medhold tilbagebetales beløbet af Instituttet, som således dækker udgiften til kvalitetssikringskonsulenten.

**Lars Ryde Pedersen.** *Intern kvalitetssikring vedrørende psykiatriske spørgsmål.*

Lars er speciallæge i psykiatri og almen medicin. Han er uddannet som gruppeanalytisk psykoterapeut og har uddannelse i kognitiv psykoterapi herunder også som træner i ”Mindfulness”

Han har været i uddannelsesforløb gennem flere år i ”Integreret psykoterapi og kybernetisk psykologi” ved Ole og Lene Vedfelt. Derudover har han været i meditationstræning hos dr.phil. Jes Bertelsen og Vækstcenteret siden begyndelsen af firserne. Lars har været overlæge på det psykoterapeutiske dagafsnit i Hillerød i Psykiatrisk Sygehus, Frederiksborg Amt. Ud over de almen psykiatriske opgaver har Lars gennem mange år arbejdet med både individuel psykoterapi og gruppeterapi samt supervision og undervisning.

**Johan Wallin.** *Opgave- og pensum kvalitetssikring: Lærerundervisning i litteratursøgning, niveaufastlægggelse af opgaver, support ved udarbejdelse af opgavevejledninger, klageinstans i forbindelse med opgaver*

Johan er uddannet læge og uddannet forskningsbibliotekar. Eksamineret gestaltterapeut med skriftligt speciale fra Gestaltterapeutisk Institut København. 11 års grundtræning og videreuddannelseskurser i integreret psykoterapi og kybernetisk psykologi på Vedfelt Instituttet. Årskursus i bevægelseskommunikation hos Johan Borghäll. Deltagelse i talrige efteruddannelseskurser i kognitiv terapi, symboldrama, klinisk hypnose, psykodrama (ved Serga Moreno m.fl.) Endvidere deltagelse i talrige kurser i brug af sundhedsvidenskabelige litteraturdatabaser og - informationssøgning. Leder af ph.d.-uddannelse ved det Sundhedsvidenskabelige Fakultet, Odense

**Susanne Bang.** Intern kvalitetssikring vedr. supervision.

Susanne er oprindelig uddannet som socialrådgiver fra Den Sociale Højskole i København i 1968. Har i begyndelses af 80’erne uddannet sig som bioenergetisk psykoterapeut fra Bioenergetic Institute (NY). Hun har taget uddannelsen hos David Boadella og har hentet inspiration fra en lang række kurser hos bl.a. [Albert Pesso](http://www.pbsp.com/), [Peter Levine](http://www.traumahealing.com/) m.fl.. Certificeret Imago Relations Terapeut fra 2004. Gennem årene har hun superviseret og undervist rundt i landet, men også i England, Norge, Sverige og Bosnien/Kroatien. Forfatter til flere bøger bl.a. ”Ramt, rørt og rystet” Medlem af [Dansk Psykoterapeutforening](http://www.psykoterapeutforeningen.dk/)

**(10) registrering af studerende**

Instituttet registrerer antallet af ansøgere og optagne studerende. Vi har oversigter over frafaldsprocent, gennemsnitlig studietid og begrundelser for dispensationer.

**(11) Organisation og Ledelse**

**a)** Ansvarlige leder for Vedfelt Instituttet er Lene Vedfelt og Ole Vedfelt. De har det overordnede opsyn med Instituttets og uddannelsens delfunktioner og det juridiske og økonomiske ansvar for uddannelsen.

**b)** De organisatoriske og ledelsesmæssige forhold, herunder kompetencefordelingen, fremgår af det følgendes samt mere detaljeret af studiebeskrivelsen

**c)** Lene Vedfelt og Torben Hansen har ansvaret for instituttets daglige ledelse, og varetager sammen med sekretær Ulla Greve administrative opgaver, som fx indskrivning af nye studerende, koordinering kursus/skemaplanlægning, udstedelse af diplomer og eksamensbeviser, overordnet kontrol af indtægter og udgifter. Elisabeth Enghave, bankfuldmægtig, merkonom i organisation står for regnskabsføring, fakturering, opsyn med indbetaling af kursusafgifter, udbetaling af lærerhonorarer og andre udgifter mm.

**d)** Studie- og erhvervsvejleder er Torben Hansen. Erhvervsvejledning tages endvidere op i TE-teamet i samråd med de studerende.

**e)** Overordnet uddannelsesansvarlig er Ole Vedfelt. Ole Vedfelt koordinerer undervisningen i samråd med lærerkollegiet og kursusrådet. Han har opsyn med undervisningsplanlægning og er ansvarlig for den endelige udformning af studiebeskrivelsen. Endvidere deltager han i kvalitetssikring af eksamen som beskrevet under intern kvalitetssikring.

Supervisionsteamets undervisning tilrettelægges af Lene Vedfelt, Ole Vedfelt, Torben Hansen og Henriette Løvdal.

Teori og evalueringsteamets undervisning tilrettelægges af Torben Hansen i samråd med det øvrige lærerkollegie. Desuden er han er evalueringskoordinator. Procesteamets undervisning tilrettelægges af Lene og Ole Vedfelt.

**f)** Der er nedsat et kursusråd bestående af følgende medlemmer:

Uddannelsesorganisator Ole Vedfelt, Ledelses- og underviserrepræsentant Lene Vedfelt, Underviserrepræsentant Torben Hansen, Supervisorrepræsentanter, Henriette Løvdal, kursusrådsrepræsentant: vælges for hvert uddannelseshold. Kursusrådet deltager løbende ved opfølgning af uddannelsen og samles minimum én gang årligt til et studierådsmøde.

**(12) Økonomi.**

**a. Pris på uddannelsen.**

Begynder du eller er du på uddannelsen i 2016 er totalprisen kr. 205.250 fordelt på 4 år.

Har du deltaget i procesgruppe i 2015 eller før koster uddannelsen kr. 189.250

(Herfra kan trækkes forventelig indtægt på studieklienter ca. kr. 35.000 – 70.000 Denne indtægt variere fra studerende til studerende)

For studerende som først er begyndt i 2016 gælder følgende:

Du skal under den 4 årige uddannelse have minimum 400 timer i proces gruppe. De 320 timer opnås ved at være i procesgruppe 4 weekender af 20 timer om året hos Ole og Lene Vedfelt, altså i alt 320 timer.

De resterende 80 timer kan du opnå enten ved et årsforløb hos Ole og Lene Vedfelt på Sjælland, på etårigt drømmekursus hos Lene Vedfelt på Sjælland eller på etårigt drømmekursus hos Torben Hansen i Jylland. Der kan søges om dispensation for de resterende 80 timer, hvis du har deltaget i Vedfelt Instituttets procesgrupper før uddannelsens start.

***Fordelinger sker på følgende måde:***

***Proces/ teorigrupper:***

2016              16.000

2017              32.000 (hvis du har deltaget i grupper i 2015 eller før kr. 16.000)

2018              16.000

2019              16.000

Supervisionsgrupper  + Teori/evalueringsgrupper i alt

2017              34.000

2018              34.400

2018              34.750

Individuel supervision/evaluering

2017               5 x 750

2018               5 x 750

2019              5 x 750

Individuel opgavevejledning

2017               3 x 750

2018               3 x 750

2019              3 x 750

Evaluerings samtale kr. 750,- ved optagelse på overbygningen.

Prøver og eksaminer i alt for hele uddannelsen: 2750,-

Alle disse beløb ER medregnet i ovenstående totalbeløb.

**b. Regnskaber: V**irksomhedsregnskaberne Vedfelt Instituttets Psykoterapeutuddannelse ajourføres 2 gange ugentligt af sekretær Marii-Ann. Overordnet assisteres udarbejdelsen af virksomhedsregnskaber af Deloitte Statsautoriseret Revisionsaktieselskab. Deloitte har skriftligt bekræftet, at Vedfelt Instituttets kursus/uddannelsesvirksomhed i mange år har haft og stadig har en balanceret og stabil økonomi. Der er udarbejdet budget for de kommende uddannelsesår, som balancerer på samme niveau som Instituttets tidligere stabile økonomi. Skriftlige aftaler om honorarer er indgået med samtlige lærere og fagspecifikke undervisere frem til 2019. I budgetter og lærerhonorarer er taget højde for en prisstigning og lønudvikling på ca. 2 % pr. år i perioden 2017 - 2019.

**(13) Vedfelt Instituttets historie**

I 1986 indledte Ole og Lene Vedfelt et samarbejde omkring grupper for personlig udvikling og træningsgrupper for professionelle. Ole var på dette tidspunkt internationalt certificeret jungiansk analytiker, kendt for bogen ”Det kvindelige i manden” og aktiv som underviser og organisator på Jung Instituttet København. Han havde afsluttet en gestalt/kunstterapeut uddannelse og var i gang med en psykodrama uddannelse. Lene arbejdede med kriserådgivning, strukturel familieterapi, psykodrama, helhedsterapi og bioenergi. Hun var endvidere pionér med hensyn til ressourceorienteret pædagogik. Begge var i intensiv meditationstræning hos meditationslærer Bob Moore, og begge var optaget af muligheden for integration af forskellige metoder.

Et vigtigt skridt i udviklingen af den integrerende teori og metode var Oles internationalt anerkendte bog ”Drømmenes dimensioner”, som påviser, at det er muligt at integrere de førende terapeutiske skolers erfaringer i en samlet forståelse. Bogen har undergået stadige revisioner; den er et internationalt standardværk og er optaget i internationale videnskabelige databaser. Ole og Lene har til stadighed videreuddannet sig med henblik på at udvide den integrerede metode, og med bogen ”Bevidsthed”, fremlagde Ole en overordnet teoriramme og empirisk begrundelse for en kybernetisk psykologi. Heri udvides bevidsthedsbegrebet i forhold til traditionel vestlig tænkning, og de klassiske psykodynamiske begreber som modstand og forsvar omdefineres og beskrives som hensigtsmæssig informationsregulering i komplekse åbne systemer. Disse grundprincipper er videreudviklet i bøgerne ”Ubevidst intelligens” og ”Manden og hans indre kvinder”, i talrige videnskabelige artikler samt i antologi- og leksikonbidrag. Med støtte fra psykolog Lars Tolsgaard, der var leder af en psykologisk pædagogisk rådgivning og initiativtager til et universitetsstøttet ressourceorienteret psykologisk pædagogisk projekt, oprettedes en Jyllands-afdeling, som har været aktiv siden 1989. I forbindelse med kurser i kybernetisk psykoterapi med Ole Vedfelt har mange psykologer fået specialistgodkendelse af Dansk Psykologforening.

I 1995 stiftedes Vedfelt Instituttet for Integreret Psykoterapi og Kybernetisk Psykologi. Den psykoterapeutiske uddannelse blev i 1998 struktureret, så den blev godkendt af Psykoterapeutforeningen. Uddannelsen under denne struktur fik sit først hold kandidater i 2004 og hold nr. 2 i 2008. De færdiguddannede er blevet medlemmer af Psykoterapeutforeningen og har etableret et fagligt netværk [www.vedfeltterapeuter.dk](http://www.vedfeltterapeuter.dk), som er uafhængigt af Vedfelt Instituttet.

Der er uddannet 4 hold, i alt 40 studerende og et 5.på vej.

Til instituttet er der tilknyttet 4 højt kvalificerede faste lærere: Lene Vedfelt, Ole Vedfelt, Torben Hansen og Henriette Løvdal. Desuden bidrager en række ligeledes højt kvalificerede fagspecifikke undervisere. Lærergruppen er desuden meget aktiv med hensyn til forskning, publikation, videreuddannelse og metodeudvikling.